Okresná prokuratúra Zvolen 
Trhová 1, 960 19 Zvolen 1 	

Sp. zn. : 2 Pv 357/13/6611	Zvolen, 12.9.2013
EEČ : 2-51-134-2013

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od mesiaca február 2013 do súčasnosti, t.j. 12.09.2013 vo Zvolene, okres XXXXX a na iných miestach sa úmyselne vyhýba plneniu svojej zákonnej povinnosti vyživovať svoje maloleté deti, a to aj napriek tomu, že bol rozsudkom Okresného súdu vo Zvolene č. 5P/456/2009-28 zo dňa 09.12.2009, právoplatným dňa 06.01.2010, zaviazaný prispievať na výživu svojich dcér XXXXX, nar. XXXXX a XXXXX, nar. XXXXX, sumou vo výške 50,- € mesačne na každé dieťa zvlášť, t.j. 100,- € mesačne počnúc dňom 01.09.2009 vždy do 15-teho dňa v mesiaci vopred k rukám matky XXXXX, nar. 11.10.1972, trvale bytom XXXXX, XXXXX, pričom za mesiac máj 2013 uhradil sumu vo výške 100,- €, za mesiac jún 2013 sumu vo výške 150,- € a v mesiaci júl 2013 sumu vo výške 100,- €, počas uvedeného obdobia bol registrovaný ako neaktívny podnikateľský subjekt, nebol registrovaný ako uchádzač o zamestnanie a nebol poberateľom dávky v nezamestnanosti, ani dávky a príspevkov v hmotnej núdzi, o vyplácanie ktorých ani nepožiadal, teda vlastným zavinením si privodil stave bez hmotného zabezpečenia, čím mu za obdobie od 01.02.2013 do 31.08.2013 vznikol dlh na výživnom vo výške 350,- €; 

lebo zanikla trestnosť činu.

Odôvodnenie:
Na Obvodnom oddelení Policajného zboru, Odbore poriadkovej polície vo Zvolene bolo pod ČVS:ORP-570/ZV-ZV-2013 vedené trestné stíhanie proti obvinenému XXXXX za prečin zanedbania povinnej výživy podľa § 207 odseku 2 Trestného zákona, ktorého sa mal dopustiť spôsobom uvedeným vo výrokovej časti tohto uznesenia. 

Vo veci bolo vykonané skrátené vyšetrovanie, počas ktorého okrem výsluchu obvineného XXXXX boli vykonané aj ďalšie dôkazy, a to výsluch poškodenej XXXXX, boli zadovážené tabuľky dlžného výživného, rozsudok Okresného súdu vo Zvolene č.k. 5P/456/2009-28 zo dňa 09.12.2009, fotokópie rodných listov, fotokópia platobného príkazu, uznesenie OO PZ XXXXX ČVS: ORP-115/ZV-ZV-2013 zo dňa 12.03.2013, výpis zo živnostenského registra, správy Sociálnej poisťovne, správy ÚPSVaR XXXXX, správa o povesti, výpis z katastra nehnuteľností, lustrácie, odpis z registra trestov a ostatný listinný materiál.  

Z nadobudnutého dôkazného materiálu vyplynulo, že uvedeného prečinu sa dopustil XXXXX, ktorý si neplnil svoju vyživovaciu povinnosť voči svojím dcéram XXXXX a XXXXX napriek tomu, že mu táto vyplývala z rozhodnutia Okresného súdu vo Zvolene, čím mu vznikol dlh tak, ako je to vyššie uvedené. Obvinený XXXXX, nar. XXXXX, dlh, ktorý mu vznikol, uhradil bývalej manželke XXXXX v plnej výške sumu 350,- €, čo poškodená potvrdila vo výsluchu zo dňa 14.08.2013.

V priebehu skráteného vyšetrovania bol k veci vypočutý XXXXX v procesnom postavení obvineného. V zápisnici o výsluchu obvineného zo dňa 08. augusta 2013 k veci vypovedal, že si je vedomý  svojho dlhu na výživnom, a to vo výške 350,- € vrátane mesiaca august 2013. Uvedené výživné neuhrádzal z dôvodu finančných ťažkostí. Uviedol, že uvedenú dlžnú sumu čo najskôr uhradí. S deťmi sa stretáva nepravidelne, na sviatky im kupuje darčeky podľa finančných možností. 

Svedkyňa - poškodená XXXXX vo svojej výpovedi zo dňa 28.05.2013 uviedla, že obvinený XXXXX si vyživovaciu povinnosť riadne neplní. Uviedla, že obvinený počas uvedeného obdobia nekupoval dcéram žiadne darčeky a s dcérami sa nestýka. Dcéry XXXXX a XXXXX sa neplnením vyživovacej povinnosti zo strany obvineného nedostali do nebezpečenstva núdze a jeho konanie nemalo na ne trvalo nepriaznivé následky.  Dňa 20.08.2013 svedkyňa - poškodená pri opätovnom výsluchu uviedla, že obvinený XXXXX dňa 20.08.2013 splnil vyživovaciu povinnosť a celé dlžné výživné vo výške 350,- € uhradil dňa 20.08.2013 vkladom priamo na účet poškodenej, čím si splnil vyživovaciu povinnosť za zameškané obdobie a nemá žiadnu dlžobu na výživnom. 

Súčasťou spisového materiálu je aj rozsudok č.k. 5P/456/2009-28 zo dňa 09.12.2009, z ktorého vyplýva povinnosť obvineného platiť výživné. 

Zo správy zo Sociálnej poisťovne vyplýva, že menovaný momentálne nemá registrované poistenie a nepoberá ani dôchodok. Zo správy z Úradu práce, sociálnych vecí a rodiny XXXXX je zrejmé, že obvinený nie je poberateľom dávky v hmotnej núdzi. Podľa správy z Katastra nehnuteľností XXXXX vyplýva, že obvinený XXXXX je zapísaný ako vlastník rodinného domu na LV č. XXXXX v podiele 1/1. 

Vykonaným dokazovaním v priebehu prípravného konania bolo preukázané, že obvinený XXXXX svojím konaním mohol naplniť zákonné znaky skutkovej podstaty prečinu zanedbania povinnej výživy podľa § 207 odseku 2 Trestného zákona.

V zmysle ustanovenia § 215 odseku 1 písmena h/ Trestného poriadku prokurátor zastaví trestné stíhanie, ak zanikla trestnosť činu.
 
Trestnosť tohto trestného činu zaniká podľa § 86 písmena a/ Trestného zákona vtedy, ak trestný čin nemal trvalo nepriaznivé následky a páchateľ svoju povinnosť, vo vzťahu k oprávneným osobám, a to k matke detí dodatočne splnil skôr, než sa súd odobral na záverečnú poradu.

Pretože obvinený svoju zákonnú povinnosť vyživovať iného určenú mu súdnym rozhodnutím dodatočne splnil v celom rozsahu a trestný čin nemal nepriaznivý vplyv na vývoj a vývin detí, súčasne nebol dôvod na zastavenie trestného stíhania z iného dôvodu, rozhodla som tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Danica Porubská
prokurátorka